Без објаве рата, бугарске снаге су 29. јуна 1913. године започеле Други балкански рат. Бојовић је поново био начелник Штаба Прве армије и у том периоду је заступао команданта престолонаследника Александра, који се налазио у Београду и већ следећег дана је стигао на фронт. Генерал Петар Бојовић, по директиви Врховне команде је издао заповест да четири пешадијске и једна коњичка дивизија предузму напад на фронту Дренак-Ретке буке, протерају непријатеља преко Злетовске реке у правцу Кочана и Ћустендила. У судару на целој линији фронта, трупе Прве армије су потпуно избациле из строја две бугарске дивизије и натерале их у панично повлачење. Успех Прве армије другог дана битке је однета победа у бици на Брегалници. После ове битке пробијени су бугарски положаји код Рајчамског рида и они су протерани преко Злетовске реке.